Гъавэ бэвкIэ мэгугъэ
Нартыху гъэкIыныр унэтIыныгъэ нэхъыщхьэ зыхуэхъуа предприятэхэм ящыщщ «Константиновское» СХП-р. 2012 гъэм Кавказ Ищхъэрэ псом зи лэжьыгъэхэр къыщапщыта мэкъумэш IэнатIэ 200-м я деж абы ещанэ увыпIэр щиубыдащ.
Иджырей Iуэху бгъэдыхьэкIэщIэхэр убгъуауэ къэзыгъэсэбэп IуэхущIапIэм нобэ нартыху хэплъыхьауэ гектар 1840-рэ иIэщ. Агротехникэ и лъэныкъуэкIэ зыхуей псори зыгъуэта гъавэм, жэщ-махуэ ямыIэу гъэ псом лэжьа мэкъумэшыщIэхэр мы щIыпIэм нэхъапэм къыщымыхъуа бэвагъкIэ щогугъхэр. ИкIи ар лъабжьэншэкъым. Къапщтэмэ, иужьрей илъэситIым мы щIыпIэм зы гектарым хуэзэу центнер 70 — 80 къытрахащ. Ар ипэ ита илъэсхэм нэхърэ хуэдитIкIэ нэхъыбэщ. Предприятэм мы зэманым иIэ ехъулIэныгъэхэм къежьапIэ яхуэмыхъуу къэнакъым мэкъумэш техникэрэ зыхуей-зыхуэфIхэмкIэ дэгъуэу къызэрызэгъэпэщар.
Нартыху Iухыжыгъуэр къоблагъэ. ПIалъэм фIэмыкIыу икIи кIэрыхуншэу хэгъуэр кърахьэлIэнущ «Лаварда» итальян трактор щIэрыпсхэмкIэ.
Нартыху гъэкIыным къыдэкIуэу, лъэ быдэкIэ ува хозяйствэм пхъэщхьэмыщхьэ жыгыу 300-м нэс иIэщ. Итальян технологием тету мыбы къыщагъэсэбэп иджырей псыщIэгъэлъэдэкIэ Iэмалыр.
Псом ящхьэращи, дунейпсо мардэхэм къитIасэ лъабжьэ быдэ зыгъэтIылъа мэкъумэш предприятэм и зэфIэкIхэм хигъахъуэ зэпытщ икIи Кременчуг-Константиновскэ жылагъуэм нэрылъагъуу псэуныгъэм зыщеужь.
Лъостэн Музэ.
